钦定古今图书集成/明伦汇编/氏族典/第387卷 > 李勉
## 钦定古今图书集成/明伦汇编/氏族典/第387卷 > 李勉

按《唐书李勉传》：“勉字元卿，郑惠王元懿曾孙。父择言，
累为州刺史。勉始调开封尉，从肃宗于灵武，擢监察
御史。时武臣崛兴，无法度，大将管崇嗣背阙，坐勉劾
之。迁司膳员外郎，累为行军司马，进梁州刺史。羌浑
奴剌寇州，勉不能守，召为大理少卿。天子素重其正，
欲遂柄用，而李辅国讽使下己，勉不肯，乃出为汾州”
刺史，历河南尹，徙江西观察使，入为京兆尹，寻拜岭
南节度使，进工部尚书，封汧国公。田神玉死，诏勉节
度汴宋，还滑台。明年，复移治汴。德宗立，就加同中书
门下平章事，俄为汴宋滑亳河阳等道都统。建中四
年，李希烈围襄城，诏勉出兵救之。为贼所乘，溃围出，
东保睢阳。兴元元年，以检校司徒平章事召，既见，帝
素服待罪，诏不许，勉内愧，取充位而已。卒，谥贞简。勉
少贫，客梁、宋，与诸生共逆旅。诸生疾且死，出白金曰：
“左右无知者，幸君以此为我葬，馀则君自取之。”勉许
诺。既莽，密置馀金棺下。后其家谒勉，共启墓，出金付
之。其在朝廷，鲠亮廉介，为宗臣表。尝引李巡、张参在
幕府，后二人卒，至宴饮，仍设虚位沃馈之。善鼓琴，有
所自制，天下宝之。乐家传“《响泉》韵磬”，勉所爱者。